Уявіце толькі: раней жа ткацтва было жыццёвай неабходнасцю. Адзенне ткалі, а яшчэ дываны, дарожкі, посцілкі, абрусы ў хату, ручнікі па рознай нагодзе… І ў такой дзяўчыны-ўмеліцы, як Алена, жаніхоў чарга стаяла б – яе мужу Сяргею пашчасціла такі скарб знайсці. Бо ўсё, што пералічана вышэй з тканых рэчаў, на выставе Алены ёсць. А яшчэ лялькі, габелены… Усё самае рознае па колерах і па ўзорах. Здаецца, і час тут дзіўным чынам пераплецены: тканая дарожка – з джынсаў, лялькі ў беларускіх тагачасных уборах – з глыбоцкім арнаментам-вішняй, а побач з габеленам са збаночкамі і дрэвам жыцця – габелен з мядзведзікам…